Predlog SKLEP SVETA o podaljšanju obdobja uporabe ustreznih ukrepov iz Sklepa 2011/465/EU, določenih za Republiko Gvinejo, in o spremembi navedenega sklepa /* COM/2013/0440 final - 2013/0209 (NLE) */





OBRAZLOŽITVENI MEMORANDUM Svet Evropske unije je julija 2011 omilil ustrezne ukrepe, sprejete za Gvinejo, v priznanje napredku, doseženem pri vzpostavljanju ustavnega reda, potem ko je bil po demokratičnih volitvah za predsednika republike imenovan Alpha Condé. Vendar je Svet opozoril, da bo tranzicija končana šele po koncu svobodnih in preglednih parlamentarnih volitev – zadnji fazi za ponovno popolno vzpostavitev sodelovanja z Republiko Gvinejo na podlagi 10. Evropskega razvojnega sklada (v nadaljnjem besedilu: 10. ERS) (Sklep 2011/465/EU). Sklep Sveta 2011/465/EU, katerega veljavnost je bila podaljšana s Sklepom Sveta 2012/404/EU, preneha veljati 19. julija 2013. Navedeni sklep določa dve fazi: (1) sprejetje podrobnega časovnega načrta za parlamentarne volitve pred koncem leta 2012; (2) izvedba svobodnih in preglednih parlamentarnih volitev. Potem ko je neodvisna nacionalna volilna komisija Gvineje sprejela in poslala časovni načrt za izvedbo volitev maja 2013, je Svet EU štel, da je prva faza končana. Strateški dokument države/nacionalni indikativni program je bil v okviru 10. ERS podpisan 21. decembra 2012 v Bruslju. S predsedniškim odlokom z dne 13. aprila 2013 je bil določen datum parlamentarnih volitev – 30. junij 2013. Glede na zamudo že pri izvajanju volilnega koledarja in huda politična trenja v zvezi z izvedbo volitev na navedeni datum in pod predvidenimi pogoji, je treba podaljšati obdobje veljavnosti Sklepa Sveta 2011/465/EU za eno leto in rok izvedbe parlamentarnih volitev podaljšati do konca oktobra 2013. Če bodo volitve izvedene po tem datumu, se EU ne bo mogla držati dogovora glede podpisa sklepov o financiranju preostalih projektov/programov 10. ERS, saj Sklep Sveta 1/2006 za rok uporabe sredstev 10. ERS določa 31. december 2013 („samoderogacijska klavzula“). 2013/0209 (NLE) Predlog SKLEP SVETA o podaljšanju obdobja uporabe ustreznih ukrepov iz Sklepa 2011/465/EU, določenih za Republiko Gvinejo, in o spremembi navedenega sklepa SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000[1], kot je bil nazadnje spremenjen v Ouagadougouju dne 22. junija 2010[2] (v nadaljnjem besedilu: Sporazum o partnerstvu AKP-EU), zlasti člena 96 Sporazuma, ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Sporazuma o partnerstvu AKP-EU[3], zlasti člena 3 Notranjega sporazuma, ob upoštevanju predloga Evropske komisije, ob upoštevanju naslednjega: (1) Sklep Sveta 2011/465/EU z dne 18. julija 2011 v skladu s členom 96(2)(c) Sporazuma o partnerstvu AKP-EU določa ustrezne ukrepe za Gvinejo. (2) Sklep 2011/465/EU, kakor je bil spremenjen s Sklepom Sveta 2012/404/EU, ponovno vzpostavitev sodelovanja z Republiko Gvinejo pogojuje z izvedbo dveh faz: pripravo in sprejetjem podrobnega časovnega načrta za izvedbo parlamentarnih volitev do konca leta 2012 s strani pristojnih organov ter izvedbo svobodnih in preglednih parlamentarnih volitev. (3) Potem ko je predsednik nacionalne volilne komisije 12. maja 2013 poslal časovni načrt izvedbe parlamentarnih volitev, je Svet EU štel, da je prva faza končana. (4) S predsedniškim odlokom z dne 13. aprila 2013 je bil določen datum parlamentarnih volitev – 30. junij 2013. Zakonski rok, do katerega mora Vrhovno sodišče Republike Gvineje objaviti končne rezultate volitev, presega datum 19. julij 2013, tj. dan izteka veljavnosti Sklepa. (5) Zato je treba podaljšati obdobje uporabe ustreznih ukrepov, določenih s Sklepom 2011/465/EU, ter podaljšati rok, ki ga ti ukrepi določajo za izvedbo svobodnih in preglednih parlamentarnih volitev v Republiki Gvineji, do konca leta 2013 – SPREJEL NASLEDNJI SKLEP: Člen 1 Obdobje veljavnosti Sklepa 2011/465/EU, kot je bil podaljšan in spremenjen s Sklepom 2012/404/EU, se podaljša za dodatnih 12 mesecev. V ta namen se v členu 3 navedenega sklepa datum „19. julija 2013“ nadomesti z datumom „19. julija 2014“. Člen 2 Rok za izpolnitev zaveze Republike Gvineje glede izvedbe svobodnih in preglednih parlamentarnih volitev, kakor je določen v ustreznih ukrepih, ki so podrobno določeni v Prilogi k Sklepu 2011/465/EU, se podaljša do 31. oktobra 2013. Člen 3 Ta sklep začne veljati z dnem sprejetja. Objavi se v Uradnem listu Evropske unije. V Bruslju, Za Svet Predsednik [1] UL L 317, 15.12.2000, str. 3. [2] UL L 287, 4.11.2010, str. 3. [3] UL L 317, 15.12.2000, str. 376, kakor je bil spremenjen z UL L 247, 9.9.2006, str. 48.